Rokiškėnai Steigiamajame Seime (1920–1922 m.)

Ieva Černiauskaitė,

Rokiškio krašto muziejus, muziejininkė-ekskursijų vadovė

Per aukas ir pasišventimą 1918 m. vasario 16 dieną lemtingai pasirašytas Lietuvos Nepriklausomybės aktas „buvo paverstas valstybine realybe, Lietuvių Tauta demokratiniu būdu išrinko Steigiamąjį Seimą ir, perdavusi savo suverenias teises, jam pavedė tvarkyti visą valstybinį gyvenimą“[[1]](#footnote-1). Susiklosčiusi situacija šalyje lėmė, jog rinkimai įvyko tik po dvejų metų. Krašte virė aktyvios kovos su Raudonąja armija ir bermontininkais, Vilniaus kraštą buvo okupavę lenkai. „Steigiamasis Seimas susirinko 1920 m. gegužės 15 d. Kaune, teatro rūmuose. Tada *de jure* baigėsi Lietuvos Valstybės Tarybos ir jos suformuotų institucijų valdymas, prasidėjo parlamentinis Lietuvos Respublikos laikotarpis“[[2]](#footnote-2). 1920–1922 m. Lietuvos valstybę kūrė jauni, kupini ambicijų ir geranoriškumo Seimo nariai–Lietuvos patriotai. Skyrėsi jų išsilavinimas, socialinė kilmė, konfesinė priklausomybė, pareigos prieš išrenkant į Seimą. Vieni jų tiesiog iš sodžiaus, kadencijai palikę nuošalyje savo ūkį, kiti jau buvo suspėję daug nuveikti ir savo šaliai daug pasitarnauti. Tačiau dauguma Steigiamojo Seimo narių platesniems visuomenės sluoksniams buvo mažai žinomi arba ir visai negirdėti. Į politinio bei visuomeninio gyvenimo areną atėjo nauji žmonės. Tai rodė visuomenės pilietiškumo stiprėjimą, jos demokratėjimą. Tarp 112 į Steigiamąjį Seimą išrinktų atstovų buvo net 15 ūkininkų, 7 darbininkai, 4 amatininkai, 11 kunigų, 13 pedagogų, daugiausia mokytojų, 11 teisininkų, tiek pat gydytojų bei vaistininkų, 7 kariai, 15 valdininkų bei tarnautojų, 3 rašytojai, 3 inžinieriai, 3 agronomai ir 9 kitų profesijų asmenys. Daugiau kaip du trečdaliai Lietuvos parlamento atstovų buvo kilę iš valstiečių. Ir tai suprantama: beveik visi lietuvių inteligentai buvo „pirma karta nuo žagrės“. Kita gausiausia atstovų grupė pagal kilmę – darbininkai bei amatininkai, po to bajorai, tarnautojai, miestiečiai. Net šeši Steigiamojo Seimo atstovai buvo kilę iš Rokiškio apskrities ir tai sudarė 4% viso Seimo narių. Vienas iš jų Kazys Bieliūnas (1894–?), kilęs iš Kraštų, Panemunėlio valsčiaus, Rokiškio apskrities. 1903–1914 m. mokėsi Petrogrado gimnazijoje. Po to dar ketverius metus klausė Maskvos universiteto istorijos bei filosofijos 1 kursą ir teisių skyriaus 2 kursus. Kol mokėsi, „1915–1916 m. dirbo Maskvos lietuvių tremtinių šelpimo komitete. Sugrįžęs į Lietuvą K. Bieliūnas buvo Rokiškio gimnazijos mokytojas, Rokiškio šaulių skyriaus pirmininkas, Panemunėlio valsčiaus valdybos pirmininkas ir Rokiškio apskrities tarybos narys“[[3]](#footnote-3). 1920 m. vasario 15–17 d. vykusiame Lietuvos valstiečių sąjungos suvažiavime buvo prezidiumo pirmininko pavaduotojas. Steigiamojo Seimo rinkimų kampanijos Utenos apygardoje Liaudininkų centro biuro vedėjas. Į Steigiamąjį Seimą K. Bieliūnas kandidatavo VI (Utenos) rinkimų apygardoje pagal LVS sąrašą. Iš pradžių nebuvo išrinktas. Kai 1921 m. lapkričio 18 d. Vincas Meilus atsisakė parlamentaro mandato, tik tada buvo suteikta galimybė K. Bieliūnui darbuotis Steigiamajame Seime. Steigiamajame Seime priklausė Lietuvos valstiečių sąjungos (LVS) frakcijai, Lietuvos socialistų liaudininkų demokratų partijos (LSLDP) ir LVS frakcijų blokui. Iki 1921 m. lapkričio 2 d. dirbo Savivaldybių ir administracijos komisijose. 1922 m. kovo 2 d. paskirtas į Finansų ir biudžeto komisiją, nuo 1922 m. rugpjūčio 17 d. buvo tos komisijos pirmininko pavaduotoju. K. Bieliūnas dalyvavo svarstant įstatymus, savo poziciją reiškė interpeliacijose. Nagrinėjant Konstituciją (1922), jis vardiniu balsavimu pritarė LSLDP ir LVS pataisai, kuri nurodo projekto 45 paragrafą redaguoti taip: „Respublikos vyriausybę sudaro: Seimo Pirmininkas, Ministerių kabinetas. Seimo Pirmininkas kaipo vyriausybės galva eina savo pareigas iki naujas Seimas išsirenka kitą Pirmininką“[[4]](#footnote-4). Tokia formuluotė Konstitucijos projekte buvusią Prezidento instituciją keitė Steigiamojo Seimo pareigybe. Kadangi Steigiamojo Seimo dauguma – Lietuvos krikščionių demokratų partijos (LKDP) blokas – balsavo prieš pataisą, todėl Prezidento institucija buvo įteisinta, o Konstitucijos paragrafas skelbė, kad „Vyriausybę sudaro Respublikos Prezidentas ir Ministerių kabinetas“. K. Bieliūno pavardė ir jo parašas Steigiamojo Seimo stenogramose fiksuojami dviejose valstiečių liaudininkų interpeliacijose. Pirmojoje „Dėl karo stovio ir karo cenzūros panaikinimo[[5]](#footnote-5)“. Steigiamojo Seimo pateiktoje interpeliacijoje buvo dėstoma apie karo padėtį ir jo pasekmes – karo cenzūros žala ne tik partijoms, bet ir valstybės spaudos laisvei. Todėl kraštietis K. Bieliūnas ir kiti, kurie pasirašė už šią interpeliaciją, reikalavo kuo greičiau atšaukti karo padėtį. Tačiau ši interpeliacija nebuvo svarstyta skubos tvarka ir po poros mėnesių šis klausimas įgijo kitą kontekstą, dėl to interpeliacija, krikščionims demokratams balsuojant „prieš“, buvo atmesta[[6]](#footnote-6). Antrojoje K. Bieliūnas kartu su kitais valstiečiais liaudininkais pateiktoje interpeliacijoje Ministrų Kabinetui ir valstybės kontrolieriui, pranešė apie Kauno fortų mūrinių sienų ardymą ir jų plytų panaudojimą naujoms statyboms[[7]](#footnote-7). Pasak interpeliacijos teikėjų, tai akivaizdūs valstybės turto švaistymo faktai ir tam reikėjo užkirsti kelią. Ši interpeliacija buvo siūloma svarstyti skubos tvarka, tačiau daugumai pasisakius „prieš“, pasiūlymas atmestas. K. Bieliūnas nevengė išreikšti savo nuomonę ir prisidėti prie kitų savo kolegų. 1922 m. birželio 30 d. buvo svarstoma, ar pelnytai Telšių miesto ir apskrities komendantas suėmė ir iš apskrities pradinės mokyklos ištrėmė mokytoją Klemą Juodką[[8]](#footnote-8). Pareiškėjai, tarp jų ir K. Bieliūnas tvirtino, kad toks valstybės pareigūno elgesys neteisėtas. Šios paraiškos sprendimas buvo grąžinti mokytoją į darbą, kai bus atšaukta karo padėtis. Kraštiečio darbai neapsiribojo veikla Steigiamajame Seime. Būdamas LVLS nariu, K. Bieliūnas buvo išrinktas į III Seimą[[9]](#footnote-9).

Apie Vladą Lašą (1892–1966), kilusį iš Paupės vienkiemio, Rokiškio valsčiaus ir apskrities, yra žinoma kaip apie akademiką, gydytoją[[10]](#footnote-10). Iki 1918 m., kada grįžo į Rokiškį, jau spėjo prieš tai pasimokyti Sankt Peterburgo Šv. Kotrynos gimnazijoje, Tartu (tuometiniame Dorpato) universitete Estijoje. Rygoje dirbo karo gydytoju. 1917 m. Rusijos vyriausybei leidus V. Lašas pabaigė studijas Tartu universitete[[11]](#footnote-11). Po 1920 m., kai karo gydytojas Vladas Lašas buvo mobilizuotas ir paskirtas dirbti Kauno karo ligoninės terapijos skyriuje, kilus nesutarimams su karo sanitarijos viršininku generolu Vladu Nagevičiumi, V. Lašas sutiko, kad Rokiškio apskrities valstiečių sąjungos skyrius iškeltų jį kandidatu į Steigiamąjį Seimą[[12]](#footnote-12). Nors labiau tikėtina, jog „Vladas Lašas buvo išrinktas VI (Utenos) rinkimų apygardoje pagal LVS sąrašą. Steigiamajame Seime priklausė LVS frakcijos, LSLDP ir LVS frakcijų blokui, buvo valstiečių liaudininkų bloko pirmininkas“[[13]](#footnote-13). Dirbo nuolatinėse Finansų ir biudžeto, Darbo, socialinės apsaugos ir sveikatos komisijose. 1920 m. gegužės 5 d. buvo išrinktas į laikinąją komisiją Steigiamojo Seimo statutui rengti, vėliau buvo Steigiamojo Seimo sueigos narys, 1920 spalio 22 d. – 1921 m. sausio 15 d. – Mažojo Seimo narys. V. Lašas dalyvavo svarstant ir priimant svarbiausius Lietuvos Respublikos įstatymus. Aktyviai reiškėsi debatuose konstituciniais klausimais. 1920 m. gegužės 26 d. vykusiame posėdyje V. Lašas neigdamas Prezidento institucijos Lietuvos Respublikos politinėje struktūroje reikalingumą pareiškė, kad Prezidentui numatytas funkcijas gali atlikti ir Steigiamasis Seimas[[14]](#footnote-14). Po kelių dienų vykus vardiniam balsavimui V. Lašas nepritarė Prezidento institucijos įteisinimui Laikinojoje Konstitucijoje. Steigiamasis Seimas minėtąją Konstituciją įteisino, tačiau V. Lašo požiūris nepasikeitė. 1922 m. liepos 14 d. Steigiamojo Seimo posėdyje balsuojant, V. Lašas pritarė LSLDP ir LVS frakcijų bloko pasiūlytai pataisai, kuria Prezidento funkcijas numatyta pavesti Steigiamojo Seimo pirmininkui[[15]](#footnote-15). V. Lašas savo ir viso bloko vardu Steigiamajam Seimui pateikė reikalavimą aiškiai paskelbti Konstitucijoje mirties bausmės panaikinimą, nes, anot jo, „galima nubaust kokia nors kita didele bausme, bet ne mirtim“[[16]](#footnote-16), siūlė Konstitucijoje (1922) įrašyti teiginį „cenzūros nėra“[[17]](#footnote-17). Vėliau vykusiame posėdyje V. Lašas pakartojo, kad piliečiams laisvė bus užtikrinta tik tada, kai Konstitucijoje bus įrašyta „cenzūros nėra“ ir paragino parlamentarus kartu su valstiečių liaudininkų bloku balsuoti už tokią pataisą[[18]](#footnote-18). Tačiau LKDP blokas balsavo priešingai ir pataisa buvo atmesta. Net dviejuose posėdžiuose buvo nagrinėjama V. Lašo pateikta pasiūla dėl Konstitucijoje (1922) apibūdinamos nepaprastosios padėties skelbimo. Pasak V. Lašo, jei Konstitucijoje bus palikti žodžiai „kitokie pavojingi neramumai“[[19]](#footnote-19), jie galės suteikti Prezidentui progą „suspenduoti konstitucines garantijas“, net gi jei tam nebus ypatingo būtinumo[[20]](#footnote-20). Pataisa buvo atmesta ir Konstitucijoje žodžiai liko. V. Lašas niekada nevengė griežtos partinės kritikos, taip pat pateikė bloko požiūrį į Steigiamojo Seimo funkcijų, jo kadencijos, laikotarpio tarp Steigiamojo Seimo rinkimų į jo darbo pradžios trukmės ir kt. įtvirtinimą Konstitucijoje[[21]](#footnote-21). Balsuojant siūlymas buvo atmestas. Ne tik Konstitucijai (1922), bet ir žemės reformai V. Lašas skyrė daug dėmesio. Kalbėdamas dėl Žemės reformos įstatymo projekto, kritikavo atlyginimo dvarininkams už nusavintą žemę principą, siūlė jo atsisakyti ir atitinkamai sumažinti žemės išperkamąjį mokestį. Žemės reformos projektą vertino itin vaizdžiai: „lėkė kaip sakalas, o nutūpė kaip vabalas“[[22]](#footnote-22). V. Lašas atkreipė dėmesį į neišspręstą žemės reformos finansavimo problemą, kritikavo nelygiavertį nuosavybės traktavimą projekte – mat už dalį nusavinamos žemės buvo numatyta atlyginti rinkos kainomis, o už kitą dalį – simbolinis mokestis. V. Lašas reiškė pastabas ir dėl universiteto statuto projekto, apjungdamas bendras tendencijas. Anot jo, pirmoji tendencija – katalikiška valstybinio universiteto orientacija, antroji – universiteto autonomijos ignoravimas. Taip pat V. Lašas nepritarė Teologijos fakulteto sureikšminimui, kritikavo projekto kūrėjų filosofijos ir pedagogikos sampratas. Universiteto statuto svarstymas buvo laikinai sustabdytas[[23]](#footnote-23). Kraštietis nevengdavo dalyvauti debatuose ir dėl kitų projektų. Svarstant biudžetą atkreipė Vyriausybės ir Steigiamojo Seimo daugumos dėmesį į, pasak jo, neefektyvų tam tikrų Žemės ūkio ministerijos struktūrų darbą, netinkamą mokesčių surinkimo politiką, finansų sistemos trūkumus ir reziumavo, kad biudžetas sudarytas neracionaliai, tai esą tik skylių lopymas[[24]](#footnote-24). Svarstant Savivaldybių rinkimo įstatymo projektą, V. Lašas siūlė įrašyti pastabą, kuria būtų uždrausta agitacija bažnyčiose. Pasiūlymas atmestas[[25]](#footnote-25). V. Lašas taip pat buvo daugelio įstatymų projektų, kurie reglamentuodavo mokesčių, atlyginimų dydžius, įvairių institucijų etatų skaičius, referentas. Jis savo ir liaudininkų nuomonę reiškė teikdamas interpeliacijas ir dalyvaudamas jas svarstant. V. Lašas kritikavo Ministeriją ir Miškų departamentą dėl trūkumų, kurie atsiradę netinkamai administruojant miškų ūkį. Matydamas daug problemų, siūlė sudaryti Steigiamojo Seimo komisiją, kuri ištirtų interpeliacijoje ir per jos svarstymą iškeltas bėdas. Steigiamasis Seimas pritarė tokios komisijos sudarymui[[26]](#footnote-26). V. Lašas siekė įrodyti, kad Vyriausybei pateiktą interpeliaciją „dėl emisijos banko ir linų monopolės“, t. y. kuo greičiau lietuviškos valiutos įvedimo ir linų ūkio raidos strategijos, būtina nagrinėti skubos tvarka. Daugumos balsų persvara svarstymas atmestas. 1922 m. liepos 19 d. vykusiame posėdyje V. Lašas nurodė nuostolius, kuriuos patyrė valstybė, jos institucijos, gyventojai, dėl to, kad laiku nebuvo įvesta sava valiuta. Interpeliacijos metu iškeltos problemos ne tik pasitvirtino, bet buvo atskleista daugybė naujų faktų, kurie pareikalavo formuoti 11 bylų[[27]](#footnote-27). Steigiamajame Seime V. Lašas dirbo labai daug, ypač 1920 m. ir 1922 m. Jo kalbos buvo argumentuotos, konstruktyvios. Palyginti su kitų liaudininkų kalbomis, V. Lašas kalbėjo kur kas konkrečiau, dalykiškiau. Buvo labai aktyvus, pilietinę poziciją reiškiantis Steigiamojo Seimo narys[[28]](#footnote-28).

Nors Steigiamojo Seimo rinkimų išvakarėse buvo daug būgštavimų dėl neproporcingai didelio kiekio kitataučių Seimo sudėtyje, ypač žydų (dėl tariamos kitataučių vienybės ir lietuvių susiskaldymo), į Steigiamąjį Seimą buvo išrinkti 7 žydų tautybės atstovai[[29]](#footnote-29). Vienas iš jų, Abraomas Dovas Popelis (1865–1923) kilęs iš Kvetkų, Panemunio valsčiaus, Rokiškio apskrities[[30]](#footnote-30) posėdžių metu žodžio viešoms kalboms prašydavo labai retai, o jei ir kalbėdavo, tai tik jidiš kalba. Jo veikla buvo orientuota į žydų tautinės mažumos interesų gynimą. Rabino cenzą įgijo baigęs studijas aukštesnįjį teologinį išsilavinimą suteikiančiose žydų mokyklose Eišiškėse (Vilniaus gub.) ir Kauno ješibotuose[[31]](#footnote-31). Nuo 1897 m. Onuškyje (dab. Rokiškio r.) buvo žydų bendruomenės dvasinis vadovas. Prasidėjus I pasauliniam karui su šeima persikėlė į Marijampolę. 1916 m. vietos žydų bendruomenės išrinktas vyriausiuoju rabinu. Po I pasaulinio karo A. Popelis buvo naujai įregistruotos Lietuvos rabinų sąjungos valdybos narys. 1919 m. išrinktas į Marijampolės žydų bendruomenės tarybą, po 1920 m. išrinktas į I Lietuvos žydų bendruomenių atstovų suvažiavimo, vykusio Kaune, prezidiumą. Marijampolės rinkimų apygardoje pagal suvienytą žydų liaudies sąrašą, Abraomas Dovas Popelis buvo išrinktas į Steigiamąjį Seimą, priklausė žydų frakcijai. Dirbo Krašto atstatymo komisijoje. 1920 m. A. Popelis kartu su kitais žydų frakcijos nariais pasirašė nepaprastąjį pareiškimą, kuriuo siekta atkreipti Steigiamojo Seimo narių dėmesį į žvėriškus veiksmus, nukreiptus prieš taikius krašto gyventojus, daugiausia žydus. Steigiamajame Seime diskutuojant apie tai, A. Popelis pateikė nemažai detalių apie padėtį Lentvaryje ir Rūdiškiuose, skatino atskleisti ne tik padarytas skriaudas vietinėms žydų bendruomenėms, bet apskritai tirti neteisėtus Lenkijos kariuomenės veiksmus, paviešinant juos tarptautiniu mastu. Dėl to buvo sudaryta atitinkama Vyriausybės komisija, įtraukiant į ją ir Steigiamojo Seimo narius[[32]](#footnote-32). Daug diskusijų Steigiamajame Seime kėlė A. Popelio kalbos dėl „kariškių žeme aprūpinimo įstatymo“. 1920 m. liepos 23 d. vykusiame posėdyje A. Popelis pabrėžė , kad formuluotė apie žemės nesuteikimą tiems kariams, kurie nemoka žemės ūkio darbų dirbti, esanti nukreipta tiesiogiai prieš žydus, kurie dėl istorinių priežasčių buvo netekę galimybės ūkininkauti. Nurodydamas pastebimas žydų pastangas išmokti ūkiškų darbų, A. Popelis siūlė nebekartoti carinės Rusijos padarytų klaidų ir išbraukti iš svarstomo įstatymo papildymo. Tačiau krikščionių demokratų bloko daugumos balsais pasiūlymas buvo atmestas[[33]](#footnote-33). Svarstant dėl pataisos apie mirties bausmę, A. Popelis komentavo bendrosios teisės komisijos ir Lietuvos ūkininkų sąjungos siūlomą redakciją, t. y. visišką šio paragrafo išbraukimą iš Lietuvos Respublikos Konstitucijos. Balsavimo metu žydų frakcija su socialistais liko mažuma[[34]](#footnote-34).

Steigiamajame Seime buvo gana didelė jo narių kaita. Per pustrečių metų pasikeitė net 38 atstovai, t. y. trečdalis visų. Vieni jų darbą Seime pakeitė į civilinę ar karinę tarnybą, kiti galbūt neturėjo polinkio politinei veiklai. Antanas Purėnas (1881–1962), gimęs Tatkonių kaime, Skapiškio valsčiuje, Rokiškio apskrityje, Steigiamojo Seimo nariu išbuvo tik penkis mėnesius. Besimokydamas Liepojos gimnazijoje, A. Purėnas bendravo tiek su lietuviais, tiek latviais, kurie buvo slaptų socialdemokratinio judėjimo būrelių dalyviai. A. Purėnas bendraudamas su ten veikusiu Jonu Biliūnu ir pats tapo aktyviu socialdemokratinio judėjimo šalininku. Baigęs chemijos studijas Peterburgo universitete, po Lietuvos Nepriklausomybės paskelbimo kartu su žmona Liuda (buv. Vienožinskaitė) grįžo į Lietuvą. A. Purėnas buvo paskirtas Rokiškio miesto ir apskrities revoliucinio komiteto Švietimo skyriaus vedėju. 1919 m. rugpjūčio–1921 m. sausio A. Purėnas ėjo Rokiškio gimnazijos direktoriaus pareigas. Dirbdamas direktoriumi priklausė mokytojų profsąjungai. 1920 m. birželį vykęs visuotinis Rokiškio apskrities darbininkų profsąjungos narių susirinkimas delegatu į I Lietuvos profsąjungų suvažiavimą visais balsais išrinko A. Purėną.Į Steigiamąjį Seimą A. Purėnas buvo išrinktas VI (Utenos) rinkimų apygardoje kaip LSDP atstovas, priklausė LSDP frakcijai, dirbo Švietimo komisijoje, buvo jos vicepirmininkas. Balsuojant, ar reikalinga Lietuvai Prezidento institucija, A. Purėnas kartu su LSDP frakcijos kolegomis pareiškė, kad nereikalinga Lietuvai Prezidento institucija. Tačiau valdančiajai daugumai pareiškus „prieš“, Prezidento institucija buvo palikta[[35]](#footnote-35). LSDP pateikė interpeliaciją dėl Valstybės Prezidento malonės akto, kurį pasirašė ir A. Purėnas. Vėliau jis pakartotinai Ministrų kabinetui teikė šią interpeliaciją, tačiau ji buvo atmesta[[36]](#footnote-36). A. Purėnas su LSDP frakcijos nariais įteikė finansų ministrui skubią interpeliaciją dėl 1920 m. birželio 1 d. vykusio spaustuvininkų streiko[[37]](#footnote-37). Interpeliacija buvo kreipiamasi į Finansų ministeriją, ar ji žinanti apie situaciją ir ką mananti toliau daryti. Ministrų kabinetas priėmė interpeliaciją. Dėl darbininkų streiko kalbėjo A. Purėnas, kuris apgailestavo, kad socialinė apsaugos inspekcija, kuriai ypač turėjo rūpėti darbininkų padėtis, į streiką sureagavo paskutinė, ir LSDP frakcijos vardu ragino valdžią kuo greičiau nutraukti spaustuvininkų streiką susitarimo su darbininkais būdu. Pasiūlymas nebuvo priimtas[[38]](#footnote-38). A. Purėnas ne visada pasirašydavo LSDP pateiktas interpeliacijas. Viena iš jų buvo dėl atstatydinimo iš vietų dvarų darbininkų Vilkaviškio apskrityje. Nors A. Purėnas interpeliacijos nepasirašė, tačiau ją gynė ir komentavo pasirašiusiųjų vardu. Siekė, kad įstatymai, kuriuos priims Seimas, liktų ne tik popieriuje, bet būtų vykdomi, gynė darbininkų interesus ir norėjo uždrausti juos išvaryti iš dvarų. Balsuojant interpeliaciją priimta svarstyti[[39]](#footnote-39).1920 m. liepos 21 d. buvo priimtas A. Purėno ir Justino Staugaičio pasiūlymas žiaurius Lenkijos kariuomenės veiksmus, nukreiptus prieš Lietuvos žydus, pavesti ištirti komisijai, kurią sudarytų vykdomosios valdžios atstovai ir Steigiamojo Seimo nariai[[40]](#footnote-40). Seime A. Purėnas dažniausiai kartu su LSDP frakcijos kolegomis teikė aukštoms valdžios institucijoms interpeliacijas, kurių dauguma nebuvo priimtos. Viešai kalbėjo gana retai, kalbose išskirtinį dėmesį teikė darbininkų gyvenimo sąlygoms pagerinti. Dar Steigiamojo Seimo laikotarpiu dalyvavo masonų ložės „Lietuva“, atkurtos 1920 m., veikloje. Po penkis mėnesius trukusios veiklos Steigiamajame Seime 1920 m. spalio 13 d. A. Purėnas savo noru pasitraukė ir atsidėjo mokslinei veiklai[[41]](#footnote-41).

V (Panevėžio) apygardoje pagal LVS sąrašą į Steigiamąjį Seimą buvo išrinktas Petras Ruseckas. Steigiamajame Seime priklausė LVS frakcijai, LSLDP ir LVS frakcijų blokui. Dirbo nuolatinėse Krašto apsaugos ir Redakcijos komisijose. Laikinai išrinktas į Amnestijos komisiją, dirbo Konstitucijos (1922) rengimo komisijoje. Priklausė Steigiamojo Seimo sudarytai komisijai, kuri 1921 m. tyrė padėtį kariuomenėje. P. Ruseckas dalyvavo svarstant Laikinąją ir 1922 m. valstybės Konstitucijas, rengiant daugelį įstatymų. Steigiamajame Seime jis pristatydavo įstatymų projektus, dalyvaudavo debatuose, nuosekliai reikšdavo savo nuomonę, balsuojant pasisakė „prieš“ Prezidento instituciją[[42]](#footnote-42), po poros metų balsuojant irgi kartu su frakcijos nariais nepritarė Prezidento institucijos įtvirtinimui Konstitucijoje. Tačiau krikščionių demokratų balsai lėmė, kad tiek Laikinojoje, tiek 1922 m. Konstitucijoje Prezidento institucija buvo įtvirtinta. Nors 1920 m. birželio 12 d. paskelbta Laikinoji valstybės konstitucija įteisino instituciją, tačiau Prezidento rinkimai buvo atidėti. Visą Steigiamojo Seimo laikotarpį Prezidento pareigas vykdė Steigiamojo Seimo pirmininkas Aleksandras Stulginskis. P. Ruseckas dažnai kalbėjo Steigiamojo Seimo nariams diskutuojant dėl piliečių teisių ir laisvių, demokratijos principų. Jis dalyvavo parengiant ir svarstant Amnestijos įstatymo projektą. Kaip šio įstatymo komisijos narys ragino šį įstatymą priimti kuo operatyviau. Steigiamasis Seimas visais balsais priėmė Amnestijos įstatymą. P. Rusecko požiūris į karo padėtį Lietuvos Respublikoje buvo nevienareikšmis[[43]](#footnote-43). 1920 m. rudenį vykusiame LVS ir LSLDP suvažiavime, P. Ruseckas teigė, jog net matydamas neigiamas karo padėties pasekmes, vis dėlto įvertinęs to meto aplinkybes jis esąs karo padėties šalininkas. Suvažiavimo priimta rezoliucija reikalavo, kad valdžia karo padėtį, jei ne visoje Lietuvoje, tai bent kai kuriose vietose atšauktų. P. Ruseckas tam pritarė ir įvertinęs to meto pavojų Lietuvos Respublikai, ragino Steigiamąjį Seimą skubiai priimti Ypatingųjų valstybės apsaugos įstatų papildymą, kuris numatė sugriežtinti priemones, taikomas asmenims, kurių buvimas tam tikroje teritorijoje buvo kenksmingas visuomenės tvarkai arba kariuomenei. Posėdžio metu toks papildymas buvo priimtas[[44]](#footnote-44). Įstatymo svarstymas dėl kariškių aprūpinimo žeme virto ilgais debatais, žydams pastebėjus antisemitizmo apraiškas, visa tai peraugo į žydų klausimą Lietuvoje. Debatuose dalyvavęs P. Ruseckas teigė, kad vadovaujantis vien tautybe negalima spręsti apie piliečio ištikimybę Lietuvos Respublikai[[45]](#footnote-45). P. Ruseckas, turėjęs kariuomenės savanorio patirties, aktyviai dalyvavo Steigiamojo Seimo krašto apsaugos komisijoje: rengiant, redaguojant, referuojant įstatymus, kurie susiję su Lietuvos Respublikos gynyba ir saugumu. Taip pat aktyviai reiškėsi svarstant žemės reformos, valstybės pajamų ir išlaidų sąmatos, Lietuvos piniginio vieneto įvedimo įstatymų. Diskusijoje dėl interpeliacijos „svetimšalių išsiuntimo iš Lietuvos reikalu“, P. Ruseckas teigė, kad Lietuvoje paradoksali padėtis, kai „varomi žmonės mums naudingi, o nenaudingi paliekami“. Taip pat jis atskleidė korupcijos atvejus tarp valdininkų, tvirtino, kad „Žvalgybos skyriuje dominavo buvę rusų žandarai, kurie niekur kitur negali rasti tarnybos“[[46]](#footnote-46). Po poros metų P. Ruseckas taip pat kritikavo Steigiamojo Seimo Krašto atstatymo komisiją dėl neveiklumo. Savo požiūrį ne tik išreiškė, bet ir aktyviai dalyvavo pristatant interpeliaciją, ją svarstant[[47]](#footnote-47). Nagrinėjant Žemės reformos klausimą, P. Ruseckas oponavo LSDP atstovui Jeronimui Plečkaičiui ir parėmė reikalavimus, kuriais būtų susiaurinama teisė žemei gauti. Jis teigė, kad žemės nereikėtų duoti tiems, kurie per paskutinius 10 metų buvo savo žemę pardavę (nugyvenę) ir jos neįsigiję, kurie šaukiami į Lietuvos kariuomenę nestojo, kurie buvo bausti už slaptą degtinės varymą. Taip pat buvo išskirti užsieniečiai, kurie kartais Lietuvos Respublikos pilietybę priimdavo dėl ekonominių paskatų arba neteisėtai gaudavo pilietybę (neišgyvenę pagal įstatymą numatyto laikotarpio), neteisėtai įsigydavo žemės Lietuvoje ir pasienyje veikdavo prieš Lietuvos Respubliką. P Ruseckas siūlė, kad pilietybę įgijęs asmuo gali žemės gauti tik išgyvenęs 10 metų Lietuvoje. Balsuojant pataisa priimta[[48]](#footnote-48). Diskusijoje dėl piniginio vieneto P. Ruseckas siūlė kuo skubiau įvesti savą valiutą, pasak jo, tai būtų kaip garantas valstybės ekonomikos raidai. Tačiau kritikavo piniginio vieneto pavadinimą „litas“, siūlydamas, anot jo, lietuviškesnius pavadinimus: „muštinis“, „muštas“, „kaltas“[[49]](#footnote-49). P. Ruseckas pasirašė Ministrų kabinetui ir Valstybei kontrolei pateiktoje apeliacijoje dėl Vyriausybės neūkiškumo, neatsakingo valstybės turto naudojimo, nesugebėjimo užtikrinti Kauno forto mūro sienų apsaugos. Tačiau skubos tvarka interpeliacijos svarstymas buvo atmestas[[50]](#footnote-50). P. Ruseckas nemažai klausimų kėlė ir dėl situacijos Lietuvos pasienyje su Latvija. Anot jo, pasienyje vyrauja netvarka, kurią tris mėnesius stebėjo pats P. Ruseckas. Vidaus reikalų ministras Rapolas Skipitis susipažinęs su P. Rusecko pateikta informacija teigė, kad padėtis turėtų būti ištaisyta[[51]](#footnote-51). P. Ruseckas dalyvavo formuojant valstiečių liaudininkų bloko taktiką, pritarė liaudininkų deryboms su LKDP dėl koalicijos sudarymo. Liaudininkai vieningai balsavo už P. Rusecko kandidatūrą į Steigiamojo Seimo pirmojo sekretoriaus pareigas. Tačiau LKDP atmetė šį siūlymą. Vis dėlto, P. Ruseckas laikėsi nuosaikiųjų pozicijos ir siekė išlaikyti koaliciją su LKDP[[52]](#footnote-52). P. Rusecko iniciatyva buvo įkurtas gynybos komitetas, kuriame dirbo sekretoriumi. Taip pat priklausė Lietuvos Šaulių sąjungai, buvo renkamas į jos valdybą, iki 1926 m. buvo LŠS valdybos nariu. P. Ruseckas (1883–1945), kilęs iš ūkininkų šeimos Baubliškių vienkiemio, Panemunėlio valsčiaus, Rokiškio apskrities[[53]](#footnote-53), I pasaulinio karo metu buvo mobilizuotas, 1915 m. Kijeve baigė karo mokyklą[[54]](#footnote-54). Nuo 1918 m. buvo Lietuvos kariuomenės savanoris, Krašto apsaugos ministerijos Literatūros skyriaus viršininkas. Po parlamentinio laikotarpio grįžo į kariuomenę, 1925 m. išėjo į atsargą būdamas majoru[[55]](#footnote-55).

Antanas Tumėnas (1880–1946), kilęs iš Kurkliečių kaimo, Ragelių valsčiaus, Rokiškio apskrities pradėjęs architektūros studijas Varšuvos universitete, o baigęs teisę Peterburgo universitete, į Steigiamąjį Seimą išrinktas Utenos apygardoje kaip Lietuvos krikščionių demokratų partijos atstovas. Steigiamajame Seime priklausė LKDP frakcijai, krikščionių demokratų blokui. Tumėno parlamentinė veikla labiausiai sietina su laikinosios ir nuolatinės Lietuvos Respublikos Konstitucijų rengimu ir priėmimu. Priimant Laikinąją Konstituciją kraštietis nevengė kalbėti opiausiais klausimais – Prezidento reikalingumu. Argumentuodamas, jog Šveicarijos Konstitucijos principai negali būti perkeliami į Lietuvą ir Prezidentas su ribotais įgaliojimais yra būtinybė valstybei pagal valdžios institucijų sandarą[[56]](#footnote-56). Pusantrų metų buvo rengta pirmoji nuolatinė Lietuvos Respublikos Konstitucija, kuriai iki pirmojo pristatymo prireikė 90 posėdžių. A. Tumėnas, kaip komisijos pirmininkas ir referentas, padarė išsamų pranešimą apie komisijos narių darbą, taip pat komentavo, kodėl neminima Lietuvos sostinė[[57]](#footnote-57). Svarstant laikinąją konstituciją buvo atnaujinti ginčai dėl Prezidento institucijos reikalingumo. A. Tumėnas pasisakė: „norint palikti Ministerių kabinetą atsakomingu prieš Seimą, kuriam būtų galima visuomet padaryti krizį, ir kartu norima to kabineto Pirmininką statyti Valstybės Prezidentu. Aš ir norėčiau paklausti tų, kurie, neva valstybine mokslo teise remdamiesi, kur toks pavyzdys yra buvęs“[[58]](#footnote-58). A. Tumėnas buvo prieš Steigiamojo Seimo renkamą Prezidentą su platesniais įgaliojimais, tačiau apie tai prisipažino tik vėliau savo studentams[[59]](#footnote-59). A. Tumėnas buvo vienas aktyviausių KD bloko narių Steigiamajame Seime: dažnai referuodavo įstatymus, dalyvavo diskusijose, nevengė teikti įstatymų pataisas ar kitų pateiktas replikuoti. Nors nebuvo geras oratorius, kalbėjo lėtai, monotoniškai, tačiau visuomet valstybiškai atsakingai ir pedantiškai tiksliai.

Iki 1922 m. rudens Steigiamasis Seimas iš viso surengė 257 plenarinius posėdžius (neįskaitant 43 Mažojo Seimo posėdžių), per kuriuos buvo priimta apie 300 teisės aktų: įstatymų, jų papildymų ir pakeitimų. Steigiamojo Seimo priimti įstatymai, prie kurių prisidėjo ir rokiškėnų vykdomos iniciatyvos, turėjo didelę įtaką tolesnei Lietuvos valstybės raidai. 1920 m. gegužės 15 d. Steigiamasis Seimas vienbalsiai priėmė Lietuvos valstybės nepriklausomybės proklamavimo dokumentą, kuris dar kartą, kaip ir 1918 m. vasario 16-osios aktas, paskelbė, kad Lietuva yra nepriklausoma valstybė ir nustatė jos valdymo formą – demokratinė respublika. 1922 m. rugpjūčio 1 d. buvo priimta Lietuvos Valstybės Konstitucija – pagrindinis šalies įstatymas. Ši Konstitucija pirmą kartą Lietuvos valstybės istorijoje apibrėžė, kad Lietuvos valstybė yra nepriklausoma demokratinė respublika, kurios aukščiausioji valdžia priklauso tautai. 1922 m. vasario 15 d. Steigiamasis Seimas priėmė pagrindinį Žemės reformos įstatymą, 1922 m. rugpjūčio 9 d. – Piniginio vieneto įstatymą, kuris skelbė, kad piniginis Lietuvos vienetas yra auksu paremtas litas, kurį sudaro 100 centų. Siekdamas užtikrinti finansinį stabilumą, 1922 m. rugpjūčio 11 d. Steigiamasis Seimas priėmė Lietuvos banko įstatymą[[60]](#footnote-60).

Publikuota 2018 11 12

1. Daugirdaitė-Sruogienė V. *Lietuvos Steigiamasis Seimas*, New York, 1975, p. VII. [↑](#footnote-ref-1)
2. Steigiamajam Seimui – 90, *Seimo Pirmininko pavaduotojo Algio Kašėtos sveikinimas*, Vilnius, 2011, p. 13. [↑](#footnote-ref-2)
3. *Trumpos Steigiamojo Seimo narių biografijos su atvaizdais*, Klaipėda, 1924, p. 8. [↑](#footnote-ref-3)
4. *Vyriausybės žinios*, 1922 01 17, Nr. 78. [↑](#footnote-ref-4)
5. *Steigiamojo Seimo darbai,* 1922 07 05, I sesijos 219 posėdis, Kaunas, 1920–1922. [↑](#footnote-ref-5)
6. *Steigiamojo Seimo darbai,* 1922 08 17, I sesijos 242 posėdis, Kaunas, 1920–1922. [↑](#footnote-ref-6)
7. *Steigiamojo Seimo darbai,* 1922 08 02, I sesijos 235 posėdis, Kaunas, 1920–1922. [↑](#footnote-ref-7)
8. *Steigiamojo Seimo darbai,* 1922 06 30, I sesijos 217 posėdis, Kaunas, 1920–1922. [↑](#footnote-ref-8)
9. *Lietuvos steigiamojo Seimo (1920–1922 metų) narių biografinis žodynas*, T. 2, Vilnius, 2006, p. 94. [↑](#footnote-ref-9)
10. *Akademikas profesorius Vladas Lašas ATSIMINIMAI,* Kaunas, 2016, p. 9. [↑](#footnote-ref-10)
11. Ten pat, p. 12. [↑](#footnote-ref-11)
12. *Akademikas Vladas Lašas*, sud. B. Padegimas ir E. Lašienė, Vilnius, 1980, p. 12. [↑](#footnote-ref-12)
13. *Lietuvos steigiamojo Seimo (1920–1922 metų) narių biografinis žodynas*, T. 2, Vilnius, 2006, p. 210. [↑](#footnote-ref-13)
14. *Steigiamojo Seimo darbai,* 1920 05 26, I sesijos 7 posėdis, Kaunas, 1920–1922. [↑](#footnote-ref-14)
15. *Steigiamojo Seimo darbai,* 1922 07 14, I sesijos 224 posėdis, Kaunas, 1920–1922. [↑](#footnote-ref-15)
16. *Steigiamojo Seimo darbai,* 1920 05 31, I sesijos 9 posėdis, Kaunas, 1920–1922. [↑](#footnote-ref-16)
17. *Steigiamojo Seimo darbai,* 1922 04 10, I sesijos 196 posėdis, Kaunas, 1920–1922. [↑](#footnote-ref-17)
18. *Steigiamojo Seimo darbai,* 1922 07 14, I sesijos 224 posėdis, Kaunas, 1920–1922. [↑](#footnote-ref-18)
19. *Steigiamojo Seimo darbai,* 1922 04 10, I sesijos 196 posėdis, Kaunas, 1920–1922. [↑](#footnote-ref-19)
20. *Steigiamojo Seimo darbai,* 1922 07 13, I sesijos 223 posėdis, Kaunas, 1920–1922. [↑](#footnote-ref-20)
21. *Steigiamojo Seimo darbai,* 1922 07 26, I sesijos 230 posėdis, Kaunas, 1920–1922. [↑](#footnote-ref-21)
22. *Steigiamojo Seimo darbai,* 1921 04 22, I sesijos 83 posėdis, Kaunas, 1920–1922. [↑](#footnote-ref-22)
23. *Steigiamojo Seimo darbai,* 1922 02 07, I sesijos 168 posėdis, Kaunas, 1920–1922. [↑](#footnote-ref-23)
24. *Steigiamojo Seimo darbai,* 1922 09 21, I sesijos 248 posėdis, Kaunas, 1920–1922. [↑](#footnote-ref-24)
25. *Steigiamojo Seimo darbai,* 1921 02 18, I sesijos 64 posėdis, Kaunas, 1920–1922. [↑](#footnote-ref-25)
26. *Steigiamojo Seimo darbai,* 1921 02 25, I sesijos 66 posėdis, Kaunas, 1920–1922. [↑](#footnote-ref-26)
27. *Steigiamojo Seimo darbai,* 1922 06 30, I sesijos 217 posėdis, Kaunas, 1920–1922. [↑](#footnote-ref-27)
28. *Lietuvos steigiamojo Seimo (1920–1922 metų) narių biografinis žodynas*, T. 2, Vilnius, 2006, p. 212. [↑](#footnote-ref-28)
29. *Lietuvos steigiamojo Seimo (1920–1922 metų) narių biografinis žodynas*, Vilnius, 2006, p. 27. [↑](#footnote-ref-29)
30. Bieliūnas K. *Trumpos Steigiamojo Seimo narių biografijos su atvaizdais*, Klaipėda, 1924, p. 42. [↑](#footnote-ref-30)
31. *Lietuvos steigiamojo Seimo (1920–1922 metų) narių biografinis žodynas*, T. 2, Vilnius, 2006, p. 271. [↑](#footnote-ref-31)
32. *Steigiamojo Seimo darbai,* 1920 07 21, I sesijos 29 posėdis, Kaunas, 1920–1922. [↑](#footnote-ref-32)
33. *Steigiamojo Seimo darbai,* 1920 07 23, I sesijos 30 posėdis, Kaunas, 1920–1922. [↑](#footnote-ref-33)
34. *Steigiamojo Seimo darbai,* 1922 07 11, I sesijos 221 posėdis, Kaunas, 1920–1922. [↑](#footnote-ref-34)
35. *Steigiamojo Seimo darbai,* 1920 05 22, I sesijos 6 posėdis, Kaunas, 1920–1922. [↑](#footnote-ref-35)
36. *Steigiamojo Seimo darbai,* 1920 05 28, I sesijos 8 posėdis, Kaunas, 1920–1922. [↑](#footnote-ref-36)
37. *Steigiamojo Seimo darbai,* 1920 06 02, I sesijos 10 posėdis, Kaunas, 1920–1922. [↑](#footnote-ref-37)
38. *Steigiamojo Seimo darbai,* 1920 06 07, I sesijos 12 posėdis, Kaunas, 1920–1922. [↑](#footnote-ref-38)
39. *Steigiamojo Seimo darbai,* 1920 06 25, I sesijos 19 posėdis, Kaunas, 1920–1922. [↑](#footnote-ref-39)
40. *Steigiamojo Seimo darbai,* 1920 07 21, I sesijos 29 posėdis, Kaunas, 1920–1922. [↑](#footnote-ref-40)
41. *Lietuvos steigiamojo Seimo (1920–1922 metų) narių biografinis žodynas*, T. 2, Vilnius, 2006, p. 285. [↑](#footnote-ref-41)
42. *Steigiamojo Seimo darbai,* 1920 05 31, I sesijos 9 posėdis, Kaunas, 1920–1922. [↑](#footnote-ref-42)
43. *Steigiamojo Seimo darbai,* 1921 05 22, I sesijos 66 posėdis, Kaunas, 1920–1922. [↑](#footnote-ref-43)
44. *Steigiamojo Seimo darbai,* 1920 10 08, I sesijos 49 posėdis, Kaunas, 1920–1922. [↑](#footnote-ref-44)
45. *Steigiamojo Seimo darbai,* 1920 07 23, I sesijos 30 posėdis, Kaunas, 1920–1922. [↑](#footnote-ref-45)
46. *Steigiamojo Seimo darbai,* 1920 06 16, I sesijos 16 posėdis, Kaunas, 1920–1922. [↑](#footnote-ref-46)
47. *Steigiamojo Seimo darbai,* 1922 03 07, I sesijos 179 posėdis, Kaunas, 1920–1922. [↑](#footnote-ref-47)
48. *Steigiamojo Seimo darbai,* 1921 06 28, I sesijos 110 posėdis, Kaunas, 1920–1922. [↑](#footnote-ref-48)
49. *Steigiamojo Seimo darbai,* 1922 08 02, I sesijos 235 posėdis, Kaunas, 1920–1922. [↑](#footnote-ref-49)
50. Ten pat. [↑](#footnote-ref-50)
51. *Steigiamojo Seimo darbai,* 1921 09 09, I sesijos 121 posėdis, Kaunas, 1920–1922. [↑](#footnote-ref-51)
52. *Lietuvos steigiamojo Seimo (1920–1922 metų) narių biografinis žodynas,* T. 2, Vilnius, 2006, p. 326. [↑](#footnote-ref-52)
53. Bieliūnas K. *Trumpos Steigiamojo Seimo narių biografijos su atvaizdais*, Klaipėda, 1924, p. 50. [↑](#footnote-ref-53)
54. Kavaliauskas V. Lietuvos karžygiai, vyties kryžiaus kavalieriai (1918–1940) V tomas, 2012, p. 301. [↑](#footnote-ref-54)
55. Ten pat, p. 302. [↑](#footnote-ref-55)
56. *Steigiamojo Seimo darbai,* 1920 05 26, I sesijos 7 posėdis, Kaunas, 1920–1922. [↑](#footnote-ref-56)
57. *Steigiamojo Seimo darbai,* 1922 02 24, I sesijos 176 posėdis, Kaunas, 1920–1922. [↑](#footnote-ref-57)
58. *Steigiamojo Seimo darbai,* 1922 03 22, I sesijos 186 posėdis, Kaunas, 1920–1922. [↑](#footnote-ref-58)
59. *Lietuvos steigiamojo Seimo (1920–1922 metų) narių biografinis žodynas*, T. 2, Vilnius, 2006, p. 398. [↑](#footnote-ref-59)
60. M. Maksimaitis, Seimai tarpukario Lietuvoje, *Lietuvos Seimas*, Vilnius, 1996, p. 116. [↑](#footnote-ref-60)